Návrh

Zákon  
z  ..................... 2003 
o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
§ 1
Predmet zákona
 Tento zákon upravuje podmienky nároku a poskytovanie náhrady príjmu pri dočasnej pracovnej neschopnosti zamestnanca (ďalej len „náhrada príjmu“).
§2
Zamestnanec
Zamestnanec podľa tohto zákona je zamestnanec podľa osobitného predpisu,^) ktorý vykonáva prácu na území Slovenskej republiky alebo mimo územia Slovenskej republiky počas obdobia určeného zamestnávateľom,  ak medzinárodná zmluva, ktorá má prednosť pred zákonmi Slovenskej republiky, neustanovuje inak.
§ 3
Zamestnávateľ
Zamestnávateľ je zamestnávateľ podľa osobitného predpisu.^)
Podmienky nároku na náhradu príjmu
§ 4
Nárok na náhradu príjmu má zamestnanec, ak bol pre chorobu alebo úraz uznaný za dočasne práceneschopného^)  na výkon činnosti zamestnanca alebo mu bolo nariadené karanténne opatrenie podľa osobitného predpisu^) (ďalej  len „dočasná pracovná neschopnosť“) a nemá nárok na mzdu, plat, odmenu za prácu alebo služobný príjem podľa osobitných predpisov^).
§ 5
(1)	Nárok na náhradu príjmu nemá zamestnanec
a) ak počas obdobia dočasnej pracovnej neschopnosti má nárok na
1.	nemocenské podľa osobitného predpisu^),  
      2.   materské podľa osobitného predpisu^) alebo 
      3.   rodičovský príspevok podľa osobitného predpisu;^) to neplatí, ak zamestnanec poberá rodičovský príspevok vo výške podľa osobitného predpisu,^)
b)	ak sa stal dočasne práceneschopným v dôsledku úmyselného trestného činu, za ktorý mu bol uložený trest odňatia slobody,
c)	ak porušil liečebný režim určený lekárom,^) odo dňa porušenia liečebného režimu,
d)	počas obdobia výkonu základnej služby, náhradnej služby alebo zdokonaľovacej služby v rámci vojenskej služby v ozbrojených silách^) a počas obdobia  výkonu civilnej služby^) alebo
e)	ak sa stal dočasne práceneschopným po troch dňoch od skončenia výkonu základnej služby, náhradnej služby alebo zdokonaľovacej služby v rámci vojenskej služby v ozbrojených silách^11) alebo civilnej služby^12) a zamestnanec nezačal vykonávať činnosť zamestnanca.

§ 6
	Nárok na náhradu príjmu zaniká zamestnankyni, ktorá je v období šiestich týždňov pred očakávaným dňom pôrodu určeným lekárom dočasne práceneschopná a vznikol jej  nárok na materské podľa osobitného predpisu.^7)
§ 7
Poskytovanie náhrady príjmu
(1)  Náhradu príjmu poskytuje zamestnávateľ. 
(2) Náhrada príjmu sa poskytuje za kalendárne dni od prvého dňa dočasnej pracovnej neschopnosti do skončenia dočasnej pracovnej neschopnosti, najdlhšie do desiateho dňa dočasnej pracovnej neschopnosti.
§ 8
Výška náhrady príjmu
(1) Výška náhrady príjmu je v období
a) od prvého dňa dočasnej pracovnej neschopnosti do tretieho dňa dočasnej pracovnej neschopnosti 18 % denného vymeriavacieho základu zamestnanca určeného podľa osobitného predpisu^)  (ďalej len “denný vymeriavací základ”) a
b) od štvrtého dňa dočasnej pracovnej neschopnosti do desiateho dňa dočasnej pracovnej neschopnosti 55 % denného vymeriavacieho základu.
(2) V kolektívnej zmluve uzatvorenej podľa osobitného predpisu^) možno dohodnúť dennú výšku náhrady príjmu vo vyššej percentuálnej sadzbe, najviac vo výške 80 % denného vymeriavacieho základu. 
(3) Zamestnanec má nárok na náhradu príjmu vo výške polovice náhrady príjmu podľa odseku 1 od prvého dňa dočasnej pracovnej neschopnosti, ak sa stal dočasne práceneschopným v dôsledku stavu, ktorý si privodil sám požitím alkoholu alebo v dôsledku zneužitia iných návykových látok, najdlhšie do desiateho dňa dočasnej pracovnej neschopnosti.

(4) Rozhodujúce obdobie na zistenie denného vymeriavacieho základu zamestnanca uvedeného v odseku 1 je rozhodujúce obdobie podľa osobitného predpisu.^)

Spoločné ustanovenia
§ 9
(1) Nárok na náhradu príjmu sa uplatňuje u zamestnávateľa predložením potvrdenia o dočasnej pracovnej neschopnosti vystavenej podľa osobitného predpisu.^3)
(2) Zamestnanec je povinný preukázať zamestnávateľovi skutočnosti rozhodujúce na vznik, trvanie, výšku a zánik nároku na náhradu príjmu pri dočasnej pracovnej neschopnosti.
(3) Zamestnanec je povinný v období, v ktorom má nárok na náhradu príjmu, dodržiavať liečebný režim určený lekárom.^10)
(4) Zamestnávateľ má právo vykonať kontrolu, či dočasne práceneschopný zamestnanec dodržiava liečebný režim.
§ 10
(1) Náhrada príjmu sa vypláca vo výplatných termínoch, ktoré sú určené na výplatu mzdy, platu, odmeny za prácu alebo služobného príjmu, najneskôr do konca kalendárneho mesiaca nasledujúceho po kalendárnom mesiaci, v ktorom si zamestnanec uplatnil nárok na náhradu príjmu.
	(2) Suma náhrady príjmu sa zaokrúhľuje na celé slovenské koruny nahor.
 § 11
Nárok na náhradu príjmu sa premlčí uplynutím troch rokov odo dňa, za ktorý patrí.
§ 12
Spory vo veciach upravených týmto zákonom  rozhodujú súdy.
§ 13
 Prechodné ustanovenie
Nároky vyplývajúce z dočasnej pracovnej neschopnosti zamestnanca, ktoré vznikli  pred 1. januárom 2004 sa posudzujú podľa predpisov účinných do 31. decembra 2003.

Čl. II
	Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z. a zákona č. 670/2002 Z. z. sa mení takto:
1. § 93 vrátane nadpisu znie:
„§ 93 
Príplatok k náhrade príjmu a príplatok k nemocenskému
(1) Ak je sudca uznaný pre chorobu alebo úraz za dočasne neschopného na výkon funkcie a vznikol mu nárok na náhradu príjmu pri dočasnej pracovnej neschopnosti zamestnanca podľa osobitného predpisu^23a) (ďalej len „náhrada príjmu“) alebo nárok na nemocenské podľa osobitného predpisu,^23b) patrí mu príplatok k náhrade príjmu alebo príplatok k nemocenskému vo výške rozdielu medzi funkčným platom po odpočítaní preddavku na daň z príjmov zo závislej činnosti, poistného na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a poskytnutou náhradou príjmu alebo poskytnutým nemocenským.
(2) Príplatok k náhrade príjmu  a príplatok  k  nemocenskému sudcovi nepatrí, ak dočasná neschopnosť sudcu na výkon jeho funkcie vznikla pre úraz pri výkone funkcie alebo pre chorobu z povolania.“.
Poznámky pod čiarou k odkazom 23a a 23b znejú:
„23a) Zákon č. .../2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov.
 23b)  Zákon č. ..../2003 Z. z. o sociálnom poistení.”.
2. Nadpis nad § 96 znie: 
„Konanie o príplatku k náhrade príjmu, o príplatku  k nemocenskému, o príplatku k materskému a o príplatku k dôchodku sudcu“.
3. § 96  znie:
„§ 96
         Úhrn príplatku k náhrade príjmu a náhrady príjmu, úhrn príplatku k nemocenskému a nemocenského a úhrn príplatku k materskému a materského nesmie presiahnuť výšku funkčného platu po odpočítaní preddavku na daň z príjmov  fyzických osôb, poistného na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a poistného na poistenie v nezamestnanosti, ak je sudca platiteľ poistného na poistenie v nezamestnanosti.“.
4.  V § 99 odsek 1 znie:
„(1) Príplatok k náhrade príjmu, príplatok  k nemocenskému a príplatok k materskému sa vypláca pozadu za príslušný kalendárny mesiac spolu s platom.“.

Čl. III
Zákon č. 154/2001 Z. z. o prokurátoroch a právnych čakateľoch prokuratúry v znení zákona č. 669/2002 Z. z. sa mení takto:
1. V § 130 odsek 2  vrátane poznámok pod čiarou znie: 
„(2) Prokurátor počas dočasnej neschopnosti vykonávať funkciu prokurátora pre chorobu alebo úraz má nárok na náhradu príjmu pri dočasnej pracovnej neschopnosti zamestnanca podľa osobitného predpisu^49) (ďalej len „náhrada príjmu“)  a nárok na nemocenské podľa osobitného predpisu^49a) a nárok na príplatok k náhrade príjmu a nárok na príplatok k nemocenskému (§ 131).“.
 Poznámky pod čiarou k odkazom 49 a 49a znejú:
„49) Zákon č..../2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov. 
 49a) Zákon č. .../2003 Z. z. o sociálnom poistení.“.
2. § 131 vrátane nadpisu znie:
„§ 131 
Príplatok k náhrade príjmu  a príplatok k nemocenskému
(1) Ak je prokurátor uznaný za dočasne neschopného na výkon funkcie pre chorobu alebo úraz a vznikol mu nárok na náhradu príjmu^49) alebo nárok na nemocenské podľa osobitného predpisu,^49a) patrí mu príplatok k náhrade príjmu alebo príplatok k nemocenskému vo výške rozdielu medzi poskytnutou náhradou príjmu alebo poskytnutým nemocenským a funkčným platom po odpočítaní 
a) poistného na zdravotné poistenie,^41)
b) poistného na nemocenské poistenie, poistného na starobné  poistenie a poistného na invalidné poistenie,^49)
c) preddavku na daň z príjmov zo závislej činnosti a z funkčných požitkov.^43) 
(2) Úhrn príplatku k náhrade príjmu a poskytnutej náhrady príjmu a úhrn  príplatku k nemocenskému a poskytnutého nemocenského nesmie presiahnuť výšku funkčného platu prokurátora po odpočítaní poistného na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a preddavku na daň z príjmov zo závislej činnosti a z funkčných požitkov.
(3) Prokurátorovi nepatrí príplatok k náhrade príjmu a príplatok k nemocenskému podľa odseku 1, ak dočasná neschopnosť na výkon funkcie pre chorobu alebo úraz vznikla v dôsledku služobného úrazu alebo choroby z povolania (§ 166).“.
3.  §132 vrátane nadpisu znie:
„§ 132
Príplatok k ošetrovnému
(1)  Ak prokurátorovi vznikne nárok na ošetrovné podľa osobitného zákona,^49a) patrí mu príplatok k ošetrovnému vo výške 55 % z jeho naposledy určeného funkčného platu.
(2)  Úhrn príplatku k ošetrovnému a poskytnutého ošetrovného nesmie presiahnuť výšku funkčného platu prokurátora po odpočítaní poistného na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a preddavku na daň z príjmov zo závislej činnosti a z funkčných požitkov.“.
4. § 133 vrátane nadpisu znie:
„§ 133
Príplatok k materskému
	(1)  Ak prokurátorovi vznikne nárok na materské podľa osobitného zákona,^49a) patrí mu príplatok k materskému vo výške 55 % z jeho naposledy určeného funkčného platu.
(2)  Úhrn príplatku k materskému a poskytnutého materského nesmie presiahnuť výšku funkčného platu prokurátora po odpočítaní poistného na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a preddavku na daň z príjmov zo závislej činnosti a z funkčných požitkov.“.
5. V § 139 odsek 1 znie:
„(1) Nárok na príplatok k náhrade príjmu, príplatok k nemocenskému, príplatok k  ošetrovnému, príplatok k materskému a príplatok k dôchodku (ďalej len "príplatok") vzniká dňom splnenia podmienok ustanovených týmto zákonom.“.
 6. V § 140 odsek 1 znie:
„(1) Služobný úrad rozhoduje o 
a)	príplatku k náhrade príjmu,
b)	príplatku k nemocenskému,
c)	príplatku k ošetrovnému,
d)	príplatku k materskému.“.
7. V § 141 odsek 1 znie:
„(1) Príplatok k náhrade príjmu, príplatok k nemocenskému, príplatok k ošetrovnému a príplatok k materskému sa vypláca pozadu za príslušný kalendárny mesiac spolu s platom.“.

Čl. IV

Zákon č.  315/2001 Z. z. o Hasičskom a záchrannom zbore  v znení zákona              č. 438/2002 Z. z. a zákona č. 666/2002 Z. z. sa mení takto:
1. § 163 vrátane nadpisu a poznámok pod čiarou znie:
„§ 163 
Príplatok k náhrade príjmu, príplatok k nemocenskému a príplatok k ošetrovnému
(1) Ak je príslušník uznaný pre chorobu alebo úraz za dočasne neschopného na vykonávanie štátnej služby a vznikol mu nárok na náhradu príjmu pri dočasnej pracovnej neschopnosti zamestnanca podľa osobitného predpisu^28) (ďalej len „náhrada príjmu“) alebo nárok na nemocenské podľa osobitného predpisu,^28a) patrí mu príplatok k náhrade príjmu a príplatok k nemocenskému v sume rozdielu medzi služobným platom po odpočítaní preddavku na daň z príjmov zo závislej činnosti a z funkčných požitkov, poistného na zdravotné poistenie, poistného na nemocenské poistenie,  poistného na starobné poistenie, poistného na invalidné poistenie, v prípravnej štátnej službe a v dočasnej štátnej službe aj poistného na poistenie v nezamestnanosti a poskytnutou náhradou príjmu alebo poskytnutým nemocenským. Celková doba poskytovania príplatku k náhrade príjmu a príplatku k nemocenskému pri tej istej dočasnej neschopnosti na vykonávanie štátnej služby alebo pri viacerých dočasných neschopnostiach na vykonávanie štátnej služby, ktoré vznikli v jednom kalendárnom roku, je najviac 30 dní.
 	(2) Príplatok k náhrade príjmu a príplatok k nemocenskému príslušníkovi nepatrí, ak dočasná neschopnosť na vykonávanie štátnej služby vznikla v dôsledku služobného úrazu alebo choroby z povolania.
(3) Ak štátnemu zamestnancovi vznikne nárok na ošetrovné podľa osobitného predpisu,^28a) patrí mu príplatok k ošetrovnému v  sume rozdielu medzi služobným platom po odpočítaní preddavku na daň z príjmov zo závislej činnosti a z funkčných požitkov, poistného na zdravotné poistenie, poistného na nemocenské poistenie,  poistného na starobné  poistenie, poistného na invalidné poistenie, v prípravnej štátnej službe a v dočasnej štátnej službe aj poistného na poistenie v nezamestnanosti a poskytnutým ošetrovným. Celková doba poskytovania príplatku k ošetrovnému pri viacerých ošetrovaniach, ktoré vznikli v jednom kalendárnom roku, je najviac 30 dní.“.
Poznámky pod čiarou k odkazom 28 a 28a znejú:
„28) Zákon č. ...../2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov.
 28a) Zákon č. ...../2003 Z. z. o sociálnom poistení.“.
2.  § 164 vrátane nadpisu znie:
„§ 164
Príplatok k materskému 
	Ak príslušníkovi vznikne nárok na materské podľa osobitného predpisu,^28a)  patrí mu príplatok k materskému v sume rozdielu medzi služobným platom po odpočítaní preddavku na daň z príjmov zo závislej činnosti a z funkčných požitkov, poistného na zdravotné poistenie, poistného na nemocenské poistenie,  poistného na starobné poistenie, poistného na invalidné poistenie, v prípravnej štátnej službe a v dočasnej štátnej službe aj poistného na poistenie v nezamestnanosti a poskytnutým materským.“.
3. Nadpis nad § 167 znie:
„Spoločné ustanovenia o príplatku k náhrade príjmu, o príplatku k nemocenskému, o príplatku k ošetrovnému, o príplatku k materskému a o príplatku za štátnu službu k dôchodku“.
4.  § 167 znie:
„§ 167
Služobným platom na účely § 163 a 164 je služobný plat, ktorý by príslušníkovi patril, ak by mu nevznikol nárok na náhradu  príjmu, nárok na nemocenské, nárok na ošetrovné alebo nárok na materské.“.
5.  V  § 168 odsek 1 znie:
„(1) Nárok na príplatok k náhrade príjmu, nárok na príplatok k nemocenskému, nárok na príplatok k materskému, nárok na príplatok k ošetrovnému a nárok na príplatok za štátnu službu k dôchodku (ďalej len „príplatok") vzniká splnením podmienok ustanovených týmto zákonom na vznik nároku na príplatok.“.
6.  V  § 169 odseky 1 a 2 znejú:
„(1) Príplatok k náhrade príjmu, príplatok k nemocenskému, príplatok k materskému a príplatok k ošetrovnému vypláca služobný úrad pozadu za príslušný kalendárny mesiac spolu so služobným platom.
(2) Suma príplatku k náhrade príjmu, suma príplatku k nemocenskému, suma príplatku k materskému a suma príplatku k ošetrovnému sa zaokrúhľuje na celé slovenské koruny smerom nahor.“.

Čl. V

Tento zákon nadobúda účinnosť 1. januára 2004.